Polisie slaan toe op sowat R2,5 m se dwelms | Maroela Media
Twee mense is agter tralies nadat die polisie vandeesweek op ŉ sakeperseel in Kaapstad se noordelike voorstede toegeslaan het en op dwelms ter waarde van sowat R2,5 miljoen beslag gelê het.
Sers. Noloyiso Rwexana, woordvoerder van die polisie, het gesê ’n gesamentlike operasie is op verskeie sakepersele in Goodwood uitgevoer in ’n poging om gewelddadige misdaad in dié voorstad te bekamp.
Polisiebeamptes het tydens die optrede onder meer op ŉ perseel op die hoek van Voortrekkerweg en Vasco Boulevard toegeslaan. Hiér het die polisie groot hoeveelhede dwelms asook ammunisie en kontant aangetref.
Volgens Rwexana is daar onder meer op 187 rondes ammunisie, 4,5 kg tik, 1 600 Mandrax-tablette, 70 Ecstacy-tablette, 900 g kristal-metamfetamien en 900 g kokaïen beslag gelê.
’n 27-jarige man en ’n 35-jarige vrou is in hegtenis geneem op aanklagte van dwelmhandel en die onwettige besit van ammunisie.
Hulle sal na verwagting binnekort in die Goodwood-landdroshof verskyn, het Rwexana gesê.
Voer al daai dwelms vir die man en vrou wat dit maak / versprei.
polisie, valke, owerheid, slaan 1 aanleg hok, maar 10 ander word opgebou
En nou gaan die SAPS dit weer verkoop om geld te maak, ken al die storie.